## Rješenje Ustavnog suda Republike Hrvatske, broj: U-II-508/2012 od 18. rujna 2012.

### NN 108/2012 (1.10.2012.), Rješenje Ustavnog suda Republike Hrvatske, broj: U-II-508/2012 od 18. rujna 2012.

108 01.10.2012 Rješenje Ustavnog suda Republike Hrvatske, broj: U-II-508/2012 od 18. rujna 2012.

USTAVNI SUD REPUBLIKE HRVATSKE

2369

Ustavni sud Republike Hrvatske, u sastavu Jasna Omejec, predsjednica Suda, te suci Marko Babić, Snježana Bagić, Slavica Banić, Mario Jelušić, Davor Krapac, Ivan Matija, Aldo Radolović, Duška Šarin i Miroslav Šeparović, rješavajući o zahtjevu za ocjenu suglasnosti drugog propisa s Ustavom Republike Hrvatske (»Narodne novine« broj 56/90., 135/97., 113/00., 28/01. i 76/10.) i zakonom, na sjednici održanoj 18. rujna 2012., donio je

RJEŠENJE

I. Odbacuje se zahtjev za ocjenu suglasnosti s Ustavom i zakonom članka 9. stavka 1. točke 5. Odluke o komunalnoj naknadi (»Službene novine« broj 30/01. i 12/05.), koju je donijelo Općinsko vijeće Općine Jelenje, u dijelu kojim su pod građevinskim zemljištem koje služi u svrhu obavljanja poslovne djelatnosti uvrštena akumulacijska jezera.

II. Ovo rješenje objavit će se u »Narodnim novinama«.

Obrazloženje

1. Na temelju članka 37. stavka 2. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst, u daljnjem tekstu: Ustavni zakon), 26. siječnja 2012. Visoki upravni sud Republike Hrvatske (u daljnjem tekstu: podnositelj zahtjeva) podnio je ovom Sudu zahtjev za ocjenu suglasnosti s Ustavom i zakonom članka 9. stavka 1. točke 5. Odluke o komunalnoj naknadi (»Službene novine« broj 30/01. i 12/05., u daljnjem tekstu: Odluka), koju je donijelo Općinsko vijeće Općine Jelenje.

2. Podnositelj zahtjeva smatra da članak 9. stavak 1. točka 5. Odluke nije u suglasnosti s člankom 22. stavkom 2. Zakona o komunalnom gospodarstvu (»Narodne novine« broj 26/03. – pročišćeni tekst, 82/04., 110/04. i 178/04.).

Iz sadržaja zahtjeva razvidno je da podnositelj zahtjeva osporava članak 9. stavak 1. točku 5. Odluke u dijelu u kojem je određeno da se komunalna naknada plaća i za akumulacijska jezera, koja su u navedenom članku Odluke svrstana u građevinsko zemljište koje služi u svrhu obavljanja poslovne djelatnosti.

Pobliže obrazlažući svoj zahtjev podnositelj ističe:

»(...) Time se proširuje obveza plaćanja komunalne naknade izvan taksativno navedenih kategorija propisanih Zakonom o komunalnom gospodarstvu, uz metodu obračuna visine komunalne naknade koja također nije propisana odredbama toga Zakona, za što predstavničko tijelo jedinice lokalne samouprave nije ovlašteno temeljem odredaba navedenog Zakona.

(...)«

Podnositelj zahtjeva ujedno ističe da je Ustavni sud već odlučivao o istoj pravnoj stvari prilikom ocjene zakonitosti Odluke o komunalnoj naknadi Općine Fužine koju je Odlukom broj: U-II-2688/2008 od 21. travnja 2009. ukinuo u dijelu kojim su pod građevinskim zemljištem koje se koristi za obavljanje poslovne djelatnosti uvrštena akumulacijska jezera.

Predlaže da Ustavni sud ocijeni zakonitost citirane odredbe u dijelu koji se odnosi na akumulacijska jezera.

Ustavni sud nije nadležan za odlučivanje.

3. Na temelju članka 125. alineje 2. Ustava, Ustavni sud Republike Hrvatske nadležan je za odlučivanje o suglasnosti drugih propisa s Ustavom i zakonom.

Članak 125. alineja 2. Ustava glasi:

»Članak 125.

Ustavni sud Republike Hrvatske:

(...)

– odlučuje o suglasnosti drugih propisa s Ustavom i zakonom,

(...)«

4. Stupanjem na snagu Zakona o upravnim sporovima (»Narodne novine« broj 20/10., u daljnjem tekstu: ZUS) 1. siječnja 2012. ocjena zakonitosti općih akata jedinice lokalne i područne (regionalne) samouprave, pravne osobe koja ima javnu ovlast i pravne osobe koja obavlja javnu službu u nadležnosti je Visokog upravnog suda Republike Hrvatske.

Članak 3. ZUS-a glasi:

»Članak 3.

(...)

(2) Predmet upravnog spora je i ocjena zakonitosti općeg akta jedinice lokalne i područne (regionalne) samouprave, pravne osobe koja ima javnu ovlast i pravne osobe koja obavlja javnu službu (u daljnjem tekstu: opći akt).«

Članak 12. stavak 3. ZUS-a glasi:

»Članak 12.

(...)

(3) Visoki upravni sud odlučuje:

(...)

3. o zakonitosti općih akata,

(...)«

Za određenje općeg akta ZUS prihvaća kao temeljno mjerilo donositelja akta (tzv. normu o nadležnosti).

5. Ustavni sud je u rješenju broj: U-II-5157/2005 i dr. od 5. ožujka 2012. (»Narodne novine« broj 41/12., www.usud.hr) naveo kriterije za određenje »drugog propisa« u smislu članka 125. alineje 2. Ustava poslije stupanja na snagu ZUS-a 1. siječnja 2012. koje glasi:

»(...)

3. Uvažavajući zakonsko određenje općih akata iz članka 3. stavka 2. ZUS-a, pod »drugim propisom«, u smislu članka 125. alineje 2. Ustava, razumijeva se eksterni općenormativni i pravno obvezujući akt koji je donijelo tijelo državne vlasti radi uređenja pojedinih pitanja, izvršenja i/ili provedbe zakona, odnosno provedbe drugog propisa više pravne snage, koji uređuje odnose na općenit način i koji djeluje prema svima koji se nađu u pravnoj situaciji da se na njih dotični akt ima primijeniti. Sukladno tome, temeljna materijalna obilježja »drugog propisa« u smislu članka 125. alineje 2. Ustava jesu njegova apstraktnost i generalnost.

Ustavni sud Republike Hrvatske može odlučiti, na temelju članka 125. alineje 2. Ustava, provesti kontrolu ustavnosti i zakonitosti i općeg akta tijela državne vlasti koji ima samo jedno materijalno obilježje »drugog propisa« (apstraktnost ili generalnost), ako ocijeni da je to nužno radi zaštite ljudskih prava i temeljnih sloboda zajamčenih Ustavom i drugih najviših vrednota ustavnog poretka Republike Hrvatske utvrđenih u članku 3. Ustava.

»Drugim propisima« u smislu članka 125. alineje 2. Ustava ne smatraju se eksterni i interni opći akti koje donose tijela jedinica lokalne i područne (regionalne) samouprave, druge pravne osobe s javnim ovlastima i pravne osobe koje obavljaju javnu službu u smislu članka 3. stavka 2. ZUS-a. Kontrola njihove zakonitosti u nadležnosti je Visokog upravnog suda Republike Hrvatske.

Ustavnost tih akata osigurava se pred Ustavnim sudom Republike Hrvatske odgovarajućom primjenom članka 37. Ustavnog zakona o Ustavnom sudu Republike Hrvatske (»Narodne novine« broj 99/99., 29/02., 49/02. – pročišćeni tekst). Drugim riječima, ako u postupku utvrdi da zakon na kojemu se temelji opći akt iz članka 3. stavka 2. ZUS-a, odnosno njegova mjerodavna odredba, nije suglasan s Ustavom, Visoki upravni sud Republike Hrvatske bio bi ovlašten zastati s postupkom ocjene zakonitosti dotičnog općeg akta i podnijeti Ustavnom sudu Republike Hrvatske zahtjev za ocjenu suglasnosti tog zakona, odnosno njegove mjerodavne odredbe, s Ustavom. Istovjetno pravilo važi i za druge propise (ako u postupku utvrdi da drugi propis na kojemu se temelji opći akt iz članka 3. stavka 2. ZUS-a, odnosno njegova mjerodavna odredba, nije suglasan sa zakonom i Ustavom, Visoki upravni sud Republike Hrvatske bio bi ovlašten zastati s postupkom ocjene zakonitosti dotičnog općeg akta i podnijeti Ustavnom sudu Republike Hrvatske zahtjev za ocjenu suglasnosti tog drugog propisa, odnosno njegove mjerodavne odredbe, sa zakonom i Ustavom).

Iznimka od pravila da se »drugim propisima« u smislu članka 125. alineje 2. Ustava ne smatraju eksterni i interni opći akti koje donose tijela jedinica lokalne i područne (regionalne) samouprave jesu statuti jedinica lokalne i područne (regionalne) samouprave. Zbog njihove važnosti za ostvarenje Ustavom zajamčenog prava građana na lokalnu i područnu (regionalnu) samoupravu (članak 4. stavak 1. i glava VI. Ustava), kontrola zakonitosti statuta jedinica lokalne i područne (regionalne) samouprave mora biti izuzeta iz nadležnosti Visokog upravnog suda Republike Hrvatske u smislu članka 3. stavka 2. ZUS-a i neposredno provedena u okviru kontrole ustavnosti i zakonitosti iz članka 125. alineje 2. Ustava.

(...)«

6. Članak 9. stavak 1. Odluke koju je donijelo Općinsko vijeće Općine Jelenje na temelju članka 20. Zakona o komunalnom gospodarstvu (»Narodne novine« broj 36/95., 70/97., 128/99., 57/00., 129/00. i 59/01.) i članka 28. Statuta Općine Jelenje (»Službene novine Primorsko-goranske županije« broj 30/01.) na sjednici održanoj 29. studenoga 2001. dopunjen je člankom 3. Odluke o izmjenama i dopunama Odluke o komunalnoj naknadi (»Službene novine Primorsko-goranske županije« broj 12/05.) koju je donijelo Općinsko vijeće Općine Jelenje na temelju članka 23. Zakona o komunalnom gospodarstvu (»Narodne novine« broj 26/03. – pročišćeni tekst, 82/04. 110/04. i 178/04.) i članka 28. Statuta Općine Jelenje (»Službene novine Primorsko-goranske županije« broj 30/01.) na sjednici održanoj 8. travnja 2005.

Članak 9. stavak 1. točka 5. Odluke glasi:

»Članak 9.

Koeficijent namjene (Kn) iznosi za:

(...)

5. građevinsko zemljište koje služi u svrhu obavljanja poslovne djelatnosti (otvorena skladišta, manipulativni prostori, parkirališta, energetski objekti, energetski cjevovodi velikih profila, akumulacijska jezera, zagati, zahvati retencije i sl.) – koeficijent 0,70

(...)«

7. Ustavni sud ističe da je zahtjev za ocjenu suglasnosti s Ustavom i zakonom iz točke 1. obrazloženja rješenja podnesen prije nego što je Ustavni sud svojim rješenjem (vidi točku 5. obrazloženja) utvrdio kriterije za određenje »drugog propisa« u smislu članka 125. alineje 2. Ustava.

Primjenjujući navedene kriterije, Ustavni sud je ocijenio da osporena Odluka nije drugi propis u smislu članka 125. alineje 2. Ustava.

8. Članak 32. Ustavnog zakona glasi:

»Članak 32.

Ustavni sud će rješenjem odbaciti zahtjev, prijedlog i ustavnu tužbu ako nije nadležan za odlučivanje, ako su nepravodobni, i u drugim slučajevima kad ne postoje pretpostavke za odlučivanje o biti stvari.«

9. Utvrdivši da osporena Odluka nije drugi propis koji bi mogao biti predmetom ocjene suglasnosti s Ustavom i zakonom u smislu članka 125. alineje 2. Ustava, na temelju članka 32. Ustavnog zakona riješeno je kao u točki I. izreke.

10. Rješenje o objavi u »Narodnim novinama« (točka II. izreke rješenja) temelji se na članku 29. Ustavnog zakona.

Broj: U-II-508/2012

Zagreb, 18. rujna 2012.

USTAVNI SUD REPUBLIKE HRVATSKE

Predsjednica
dr. sc. Jasna Omejec, v. r.

Rješenje, NN 108/2012-2369